ΚΑΝΟΝΙΣΜΌΣ (ΕΕ) αριθ. 636/2012 ΤΗΣ ΕΠΙΤΡΟΠΉΣ της 13ης Ιουλίου 2012 για την εξάμηνη παράταση της εφαρμογής του κανονισμού (ΕΕ) αριθ. 161/2012 για τη λήψη επειγόντων μέτρων για την προστασία των αποθεμάτων εγκλεφίνου στα ύδατα Δυτικά της Σκωτίας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 2371/2002 (1) του Συμβουλίου, και ιδίως το άρθρο 7, Εκτιμώντας τα ακόλουθα: (1) Ενδείξεις όσον αφορά την ύπαρξη σοβαρής απειλής της διατήρησης των αποθεμάτων εγκλεφίνου στα ύδατα Δυτικά της Σκωτίας οδήγησαν την Επιτροπή να εγκρίνει τον κανονισμό (ΕΕ) αριθ. 161/2012 της 23ης Φεβρουαρίου 2012, για τη λήψη επειγόντων μέτρων για την προστασία των αποθεμάτων εγκλεφίνου στα ύδατα Δυτικά της Σκωτίας (2), με βάση τις διατάξεις που προβλέπονται στο άρθρο 7 του κανονισμού (ΕΚ) αριθ. 2371/2002. (2) Ο κανονισμός (ΕΚ) αριθ. 2371/2002 αναφέρει ότι τα επείγοντα μέτρα δεν πρέπει να έχουν διάρκεια μεγαλύτερη των έξι μηνών και ότι η Επιτροπή πρέπει να λάβει νέα απόφαση για την παράτασή τους για πρόσθετη περίοδο μέχρι έξι μηνών. (3) Το σκεπτικό στο οποίο βασίζεται η έγκριση των εν λόγω επειγόντων μέτρων παραμένει σε ισχύ όσο διαρκεί η αλιεία κατά την τρέχουσα αλιευτική περίοδο. Σε αντίθετη περίπτωση, ενδέχεται να εκμηδενιστεί το θετικό αποτέλεσμα το οποίο σημειώθηκε έως σήμερα. Δεδομένου ότι συνεχίζεται ακόμη ο συναφής τύπος αλιείας, η εκπνοή των επειγόντων μέτρων θα οδηγούσε στην εκ νέου επιβολή απαιτήσεων όσον αφορά τη σύνθεση των αλιευμάτων, και συνακολούθως σε αύξηση της απόρριψης, με συνέπεια σημαντική αύξηση στην άσκηση αλιευτικής πίεσης στον εγκλεφίνο και σε άλλα αποθέματα, καθώς οι αλιείς θα επιδιώκουν να εκφορτώνουν τις ποσοστώσεις τους νομίμως. (4) Τα μέτρα όσον αφορά τη μόνιμη προστασία των εν λόγω αποθεμάτων εγκλεφίνου βάσει του κανονισμού (ΕΕ) αριθ. 161/2012 της Επιτροπής ενδέχεται να μην έχουν ληφθεί πριν από την ημερομηνία λήξης της εφαρμογής του εν λόγω κανονισμού. Εν τω μεταξύ, εξακολουθούν να υφίστανται οι απειλές για τη διατήρηση των αποθεμάτων εγκλεφίνου. (5) Συνεπώς, ενδείκνυται να παραταθούν για ένα εξάμηνο τα έκτακτα μέτρα που προβλέπονται στον κανονισμό (ΕΕ) αριθ. 161/2012. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η εφαρμογή του κανονισμού (ΕΕ) αριθ. 161/2012 παρατείνεται έως τις 25 Φεβρουαρίου 2013. Άρθρο 2 Ο παρών κανονισμός αρχίζει να ισχύει την ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Ιουλίου 2012.

[Source: multi_eurlex | Tokens: 2302]